ชนะ 2 ต่อ 1 ศรีสะเกษ เจ๋ง ต่อยจังโก้ ยืนแลกหมัด 12 ยก ป้องกันแชมป์ไว้ได้
เจ้าแหลม ศรีสะเกษ นครหลวงโปรโมชั่น, สุดยิ่งใหญ่ป้องกันเข็มขัด แชมป์โลก รุ่นซุปเปอร์ฟลายเวทสภามวยโลกไว้ ได้อีกครั้ง หลังชนะคะแนน จังโก้อันตราย ฮวน ฟรานซิสโก เอสตราดา รองแชมป์โลกอันดับ 1 จากเม็กซิโก อย่างไม่เป็นเอกฉันท์ พร้อมหอบเข็มขัด เดอะริง จากนิตยสารมวยระดับโลกกลับไทยอีกเส้น เจ้าตัวดีใจที่สร้างความสุขให้คนไทย ประกาศท้าชนทั่วโลก และขอทำตามความฝันอยากล้มแชมป์ข้ามสถาบันสักครั้ง ด้าน เอสตราดา กังขาผลการตัดสิน มั่นใจตัวเองน่าเป็นฝ่ายชนะ และอยากขอแก้มือ ขณะที่ เสี่ยฮุย สุรชาติ พิสิฐวุฒินันท์ ผู้จัดการ ยันพร้อมจัดให้ แต่ต้องไม่ใช่ที่เม็กซิโก ส่วน นายกฯ-ผบ.ตร. ปลื้ม ผลงาน เจ้าแหลม,ศึกมวยป้องกันแชมป์โลกไฟต์บังคับ รุ่นซุปเปอร์ฟลายเวท (115 ปอนด์) สภามวยโลก (WBC) กับ ฮวน ฟรานซิสโก เอสตราดา ชาวเม็กซิโก ไฟต์ ที่ 2 ครั้งที่ 2 ของ เจ้าแหลม ศรีสะเกษ นครหลวงโปรโมชั่น แชมป์โลกขวัญใจชาวไทย กับ จังโก้อันตราย ฮวน ฟรานซิสโก เอสตราดา รองแชมป์โลกอันดับ 1 จากเม็กซิโก อดีตแชมป์โลก รุ่นฟลายเวท 2 สถาบันของสมาคมมวยโลก และองค์กรมวยโลก เมื่อวันที่ 25 ก.พ. ที่เวทีมวยเดอะฟอรัม รัฐแคลิฟอร์เนีย ประเทศสหรัฐอเมริกา โดยบรรยากาศภายในสนามเป็นไปอย่างคึกคัก มีกองเชียร์ทั้งชาวเม็กซิกันและกองเชียร์ชาวไทย เข้ามาให้กำลังใจนักชกทั้งสองอย่างอุ่นหนาฝาคั่ง,โดยตลอดการชก 12 ยก ทั้งสองผลัดกันออกอาวุธ ทั้งหมัดฮุก หมัดแย็บ สลับกันได้เปรียบเสียเปรียบ โดย เจ้าแหลม จัดหนักเน้นลำตัวผู้ท้าชิงมาตั้งแต่ยก 2 แต่ก็โดนเอสตราดาโต้กลับ จนออกอาการเข่าอ่อนไปบ้าง กระทั่งเข้าสู่ยก 6 เจ้าแหลมชิงจังหวะออกหมัดก่อนได้อย่างจะแจ้ง จนเอสตราดาเข้าไม่ติดจนออกอาการเป๋และฉากหนี จากนั้นยก 7 เอสตราดา เมื่อรู้ว่าคะแนนเป็นรอง หันมาเป็นฝ่ายเดินเข้าหา แต่ศรีสะเกษยังดักต่อยได้อย่างจะแจ้งเข้าที่ลำตัวสลับใบหน้าได้อย่างจัง ยก 8 เอสตราดาเร่งเดินอย่างหนักและแก้คืนด้วยหมัดชุดจังๆ หลายครั้ง แต่ท้ายยกเจ้าแหลมก็มาได้คืนด้วยหมัดขวาเข้าเต็มหน้า ยก 9-11 เจ้าแหลม ชิงจังหวะออกหมัดได้อย่างจะแจ้ง แม้เอสตราดาพยายามแก้คืนแต่ยิ่งเข้าก็ยิ่งโดน เจ้าแหลมบวกเข้าที่ลำตัวจังๆ อยู่ตลอด และเมื่อมาถึงยกสุดท้าย เอสตราดาก็เร่งเดินบี้อย่างหนักจนเจ้าแหลมตั้งรับไม่ทันโดนเข้าไปขนานใหญ่ ท้ายยกทั้งคู่หันมาปักหลักแลกหมัดแบบใครดีใครอยู่เล่นเอากองเชียร์ทั้งสองฝ่ายต่างส่งเสียงเชียร์กันลั่น,เมื่อครบยกกรรมการชูมือให้ เจ้าแหลม ศรีสะเกษ นครหลวงโปรโมชั่น เป็นฝ่ายชนะคะแนน ฮวน ฟรานซิสโก เอสตราดา แบบไม่เอกฉันท์ 2-1 เสียง โดย เดฟ มอเร็ตติ ให้เสมอกัน 114-114 ส่วนเคธีย์ เลียวนาร์ด กรรมการหญิง ให้ 115-113 และสตีฟ มอร์โรว์ ให้ 117-111 ทำให้ศรีสะเกษ นครหลวงโปรโมชั่น เป็นฝ่ายป้องกันแชมป์โลก รุ่นซุปเปอร์ฟลายเวท ครั้งที่ 2 ไว้ได้ ขณะเดียวกัน เจ้าแหลมยังได้เข็มขัดแชมป์โลกที่ทาง เดอะริง นิตยสารมวยระดับโลกมอบให้อีก 1 เส้น ซึ่งชัยชนะของเจ้าแหลม ครั้งนี้เป็นการสร้างประวัติของแชมป์โลกชาวไทย ที่มาชนะในประเทศสหรัฐฯ ระดับเมกกะมวยโลกได้ถึง 3 ครั้งติดต่อกันและป้องกันแชมป์โลกไว้ได้ถึง 2 ครั้ง,หลังการชก เจ้าแหลม กล่าวว่า ดีใจที่สามารถป้องกันแชมป์โลกไว้ได้อีกครั้ง ที่สำคัญที่สุดคือทำให้คนไทยทั้งประเทศมีความสุข ความสำเร็จครั้งนี้ก็ต้องขอบคุณคนไทยทุกคนทั้งที่อยู่ในสหรัฐฯ และในประเทศไทยรวมถึงครอบครัวที่คอยเป็นกำลังใจให้มาตลอด จนทำให้มีวันนี้ ส่วนเรื่องคะแนนที่มีกรรมการหนึ่งคนให้ผลออกมาเสมอนั้น จริงๆ แล้วคิดว่าไม่น่ามี ยังเชื่อว่าตนเป็นฝ่ายต่อยเข้าเป้าทำคะแนนได้มากกว่า แต่เมื่อผลออกมาแบบนี้คงอยู่ที่ดุลพินิจการตัดสินใจของเขา ไม่ติดใจอะไรมากนัก,เจ้าแหลมยอมรับด้วยว่า การชกในวันนี้เป็นงานที่หนักหนาสาหัส แต่ยังไม่ใช่หนักที่สุด ยอมรับ เอสตราดาเป็นมวยที่ชกด้วยยากมาก เขามีความทรหดสูง ออกหมัดได้อย่างแม่นยำและรวดเร็ว ส่วนไฟต์ต่อไปจะเจอกับใครก็ได้พร้อมท้าชนทั่วโลกในพิกัดนี้ รวมถึงหากเอสตราดาต้องการแก้มือ ตนก็พร้อมเมื่อไหร่ก็ได้ ส่วนเรื่องความฝันของตนอยากล้มแชมป์ในพิกัดนี้กับใครก็ได้เช่นกัน พร้อมกันนี้ เจ้าแหลม ยังได้ขอบคุณที่สื่อหลายชาติยกให้เขา มีเส้นทางชีวิตบนสังเวียนกำปั้นคล้ายกับ เดอะแพ็กแมน แมนนี ปาเกียว ซุปเปอร์สตาร์เอเชียชาวฟิลิปปินส์ เพราะถือว่า ปาเกียว คือไอดอลของตนเองมานานแล้ว และเชื่อว่าเป็นไอดอลของนักชกไทยอีกหลายคนเช่นกัน ส่วนอนาคตจะยิ่งใหญ่เท่าหรือไม่ ยังไม่อยากบอก ขอก้าวไปทีละสเต็ปป้องกันแชมป์โลกให้นานที่สุดก็พอ,ด้าน ฮวน ฟรานซิสโก เอสตราดา กล่าวว่า ยังติดใจผลคะแนนที่ออกมา และเชื่อว่ายังไงวันนี้ชัยชนะต้องเป็นของตน เพราะตนต่อยเข้าเป้าได้ตลอดทุกยก แต่เมื่อผลการตัดสินออกมาแบบนี้ก็ต้องยอมรับ และอยากขอแก้มือกับศรีสะเกษอีกครั้ง เพื่อพิสูจน์ว่าชัยชนะในครั้งนี้สมควรเป็นของใคร,ขณะที่ เสี่ยฮุย สุรชาติ พิสิฐวุฒินันท์ ผู้จัดการของศรีสะเกษ กล่าวว่า ถือเป็นอีกไฟต์ที่ต้องลุ้นกันเหนื่อย โดยเฉพาะยกสุดท้าย เจ้าแหลมเล่นเอาหายใจไม่ทั่วท้อง แต่ด้วยหัวใจที่เกินร้อยและมีวิญญาณนักสู้เยอะ ทำให้ศรีสะเกษไม่ยอมแพ้ใครเมื่อโดนต่อยก็พยายามเอาคืนเพื่อพิสูจน์ให้ทุกคนรู้ว่าตนก็เจ๋งเหมือนกัน ยอมรับว่าดีใจมากที่ศรีสะเกษทำสำเร็จสามารถป้องกันแชมป์โลกไฟต์ที่ 2 ไว้ได้ เป็นการประกาศให้ทั่วโลกรับรู้ว่านักชกไทยไม่แพ้ใคร โดยเฉพาะที่สหรัฐอเมริกา ซึ่งเป็นเมกกะของมวยโลก ตอนนี้ถือว่าเจ้าแหลมแจ้งเกิดอย่างเต็มตัวและมีแฟนคลับเพิ่มขึ้นตลอด ที่เห็นได้ชัดคือการมีเสื้อขายที่หน้าสนามและเวลาเดินไปไหนจะมีคนมาขอถ่ายรูปและขอลายเซ็นตลอด,เสี่ยฮุยกล่าวอีกว่า ส่วนเรื่องที่เอสตราดาจะขอแก้มือนั้น ตนไม่ขัดข้องและพร้อม แต่คงไม่ใช่ไฟต์ต่อไป ต้องทิ้งเวลาสักพัก สำหรับคู่ชกต่อไปที่มองไว้นั้นถึงตอนนี้คิดว่าศรีสะเกษพร้อมเจอกับใครก็ได้ทั่วโลกในพิกัดนี้ยกเว้นที่เม็กซิโก เพราะที่นั่นเคยสร้างความเจ็บปวดให้กับตนและศรีสะเกษมาแล้ว ส่วนเรื่องการล้มแชมป์นั้น ตนก็พร้อมเช่นกัน เพราะเชื่อว่าในพิกัดนี้ ศรีสะเกษพร้อมสู้กับทุกคน,สำหรับบรรยากาศหลังจากเดินทางถึงโรงแรมที่พัก ทันทีที่ลงรถก็มีบรรดาแฟนคลับทั้งชาวไทยและต่างชาติ กรูเข้ามาขอถ่ายรูปและขอลายเซ็นเจ้าแหลม รวมถึงสื่อท้องถิ่นมาเฝ้ารอสัมภาษณ์ จนทางโรงแรมต้องจัดสถานที่พิเศษให้แชมป์โลกชาวไทยได้สัมภาษณ์ และถ่ายรูปกับแฟนคลับ โดยเจ้าแหลมใช้เวลากว่า 1 ชั่วโมงกว่าจะเข้าถึงห้องพัก ทั้งนี้ คณะของศรีสะเกษ จะเดินทางกลับถึงประเทศไทยในวันอังคารที่ 27 ก.พ. เวลาประมาณ 10.40 น.,ด้านที่ทำการผู้ใหญ่บ้าน บ้านม่วง หมู่ 5 ต.แต้ อ.อุทุมพรพิสัย จ.ศรีสะเกษ ซึ่งเป็นบ้านพ่อแม่ของ เจ้าแหลม ตั้งแต่เช้าตรู่ ผู้สื่อข่าวรายงานว่า ญาติพี่น้องเพื่อนบ้านของนักชกขวัญใจชาวไทยเดินทางมารวมกัน เพื่อช่วยกันเชียร์ให้กำลังใจเจ้าแหลม โดยบรรยากาศการเชียร์เป็นไปอย่างสนุกสนาน สะใจกระทั่งการชกไปถึงยกที่ 12 กรรมการรวมคะแนนแล้วชูมือให้เจ้าแหลมเป็นฝ่ายชนะคะแนน กองเชียร์ที่รอลุ้นคะแนนอยู่ที่หน้าจอโปรเจกเตอร์ถึงกับเฮลั่นหมู่บ้าน จากนั้นนายเจียมศักดิ์ วังเอก พ่อของเจ้าแหลม กล่าวว่า รู้สึกดีใจมากที่เจ้าแหลมสามารถป้องกันแชมป์ไว้ได้อีกครั้ง ดีใจที่ลูกได้สร้างความสุขให้กับชาวศรีสะเกษและคนไทยทั้งประเทศ ตนมั่นใจว่าเจ้าแหลมจะต้องชนะตั้งแต่ก้าวแรกที่ลูกขึ้นเวทีแล้ว ขอขอบคุณพี่น้องชาวอำเภออุทุมพรพิสัย รวมถึงชาวจังหวัดศรีสะเกษและพี่น้องชาวไทยทั้งประเทศ ที่ร่วมกันเชียร์ให้กำลังใจเจ้าแหลมจน,สามารถป้องกันแชมป์ไว้ได้,วันเดียวกัน พล.ท.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและหัวหน้า คสช. แสดงความชื่นชมยินดีที่ เจ้าแหลม ศรีสะเกษ นครหลวงโปรโมชั่น สามารถชกเอาชนะผู้ท้าชิง ฮวน ฟรานซิสโก เอสตราดา จากประเทศเม็กซิโก รักษาเข็มขัดแชมป์โลกรุ่นซุปเปอร์ฟลายเวทได้สำเร็จ โดยนายกฯกล่าวว่า เจ้าแหลมเป็นนักมวยที่มีหัวใจแข็งแกร่ง การคว้าชัยชนะในครั้งนี้จึงสะท้อนให้เห็นถึงความอดทน มุ่งมั่น และไหวพริบในการชกมวยของเจ้าแหลมอย่างแท้จริง ทำให้คนไทยทั่วประเทศรู้สึกดีใจ มีความสุข และภาคภูมิใจในตัวเจ้าแหลม และยังทำให้ผู้ชมทั่วโลกประทับใจในฝีมือของนักชกไทยและชื่อเสียงของประเทศไทยด้วย,เช่นเดียวกับ พ.ต.อ.กฤษณะ พัฒนเจริญ รอง โฆษก ตร. กล่าวถึงเจ้าแหลม ศรีสะเกษ หรือสิบตำรวจตรีวิศักดิ์ศิลป์ วังเอก ผบ.หมู่ งานธุรการ สภ. อุทุมพรพิสัย จ.ศรีสะเกษ ว่า พล.ต.อ.จักรทิพย์ ชัยจินดา ผบ.ตร. รับทราบเรื่องนี้แล้ว ขอแสดงความชื่นชมที่สร้างชื่อเสียงให้กับประเทศชาติและสำนักงานตำรวจแห่งชาติ ศรีสะเกษถือเป็นแบบอย่างที่ดีให้กับเด็กและเยาวชน ทั้งนี้ ผบ.ตร.มีนโยบายที่จะให้เจ้าแหลมเป็นครูฝึกมวยให้ข้าราชการตำรวจ เพื่อนำไปใช้ในการป้องกันตัวและการปฏิบัติหน้าที่ให้เกิดประโยชน์ต่อประเทศชาติต่อไป
เจ้าแหลม ศรีสะเกษ นครหลวงโปรโมชั่น สุดยิ่งใหญ่ป้องกันเข็มขัด แชมป์โลก รุ่นซุปเปอร์ฟลายเวทสภามวยโลกไว้ ได้อีกครั้ง หลังชนะคะแนน จังโก้อันตราย ฮวน ฟรานซิสโก เอสตราดา รองแชมป์โลกอันดับ 1 
มวยสากลชิงแชมป์โลก,ศรีสะเกษ นครหลวงโปรโมชั่น,ฮวน ฟรานซิสโก เอสตราดา,WBC,ข่าวหน้า1